Diari Oficial de la Generalitat Valenciana


Sumari del DOGV 2863, del 06-11-1996 (1996/839789)

DECRET 191/1996, de 25 d'octubre, del Govern Valencià, pel qual s'estableixen ajudes per pal·liar els danys produïts en l'activitat agrària per les pluges torrencials de setembre de 1996.
-------------------------------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/d/1996/10/25/191/dof/vci/html**

### Dades del document

Número de DOGV
:   2863

Data del DOGV
:   06-11-1996

Secció del DOGV
:   ALTRES DISPOSICIONS

Número del document
:   1996/839789


Data del document
:   25-10-1996

Organisme emissor
:   Conselleria d'Agricultura i Medi Ambient

Tipus de document
:   Decret

Anàlisi jurídica

DECRET 191/1996, de 25 d'octubre, del Govern Valencià, pel qual s'estableixen ajudes per pal·liar els danys produïts en l'activitat agrària per les pluges torrencials de setembre de 1996.   
Les intenses pluges que han caigut durant el mes de setembre de 1996 en determinades zones de la Comunitat Valenciana, que han superat en alguns casos els 500 litres per metre quadrat en un termini de 48 hores, van produir danys copiosos per arrossegament i per inundació en els conreus i en la infraestructura pública i privada, en una àmplia zona definida aproximadament pel triangle format pels municipis de Sueca, Quatretonda i Oliva, amb més intensitat a la part central de la Valldigna, i als municipis de Xeresa, Xeraco i Cullera.  
Les pluges han produït, per arrossegament o per asfíxia radicular, la pèrdua de nombrosos arbres en les plantacions de cítrics i fruiters, cosa que obligarà a una replantació per mantenir la capacitat productiva de les explotacions.   
Per ajudar els agricultors i ramaders de les zones afectades davant aquesta disminució segura de les rendes, el Govern Valencià ha decidit establir mesures de caràcter excepcional, consistents en ajudes econòmiques amb especial incidència sobre aquells afectats que hagen subscrit pòlisses d'assegurança agrària, que pal·lien, tant com es puga, els greus efectes produïts i permeten la recuperació econòmica de les explotacions afectades, com també una sèrie de mesures per a la reparació dels danys provocats en la infraestructura privada de les zones agrícoles dels municipis afectats. També es té especial sensibilitat cap a les cooperatives i SAT de comercialització, que s'han vist afectades greument.  
Per això, a proposta de la consellera d'Agricultura i Medi Ambient i amb la deliberació prèvia del Govern Valencià, en la reunió del dia 25 d'octubre de 1996,  
Decrete  
Article 1  
El Govern Valencià, per mitjà de la Conselleria d'Agricultura i Medi Ambient, concedirà ajudes econòmiques als titulars d'explotacions agrícoles o ramaderes que hagen resultat greument afectades per les pluges torrencials del mes de setembre de 1996, amb les condicions i límits que s'estableixen en aquest decret. També podran beneficiar-se'n les cooperatives i SAT de comercialització.  
Article 2  
Les ajudes tenen com a objectiu la recuperació del potencial productiu de les explotacions i contribuir als costos de manteniment; per tant, amb aquesta finalitat s'estableixen les següents mesures de suport:  
- Reposició d'arbratge.  
- Contribució als costos de manteniment dels conreus.  
- Tractaments especials.  
- Reposició d'animals morts.  
- Reparació de danys en infraestructura privada de les explotacions.  
- Reducció de despeses fixes de cooperatives i SAT de comercialització.  
Per poder optar a les ajudes, caldrà que els titulars d'explotacions justifiquen que els danys superen el 30 per cent de la producció, i en el cas de les cooperatives i SAT de comercialització, que hagen vist minvada la seua activitat econòmica en el 30 per cent de la seua activitat normal com a mínim, expressada en ingressos d'explotació, tot això per mitjà de certificat de l'oficina comarcal corresponent.  
Article 3  
En la reposició de arbratge, les ajudes constaran de dues classes:  
- Ajuda directa per a la compra de plançons que s'han de replantar a causa de les pluges en la quantia que es determina en l'annex i amb un màxim de 5.000 plançons per beneficiari.  
- Bonificació al tipus d'interés en els préstecs que es formalitzen a l'empara del que es regula en aquest decret.  
La replantació caldrà acabarla abans del 30 de juny de 1998, amb utilització de plançons procedents de planters autoritzats. Quan es tracte d'arrancament total i nova plantació, s'ajustarà al marc i la densitat que fixa l'Ordre de 24 de juliol de 1996, de la Conselleria d'Agricultura i Medi Ambient (DOGV núm. 2.835, de 26.09.96), per la qual s'estableixen criteris d'ordenació de produccions que cal tenir en compte en la concessió d'ajudes per a millores estructurals i modernització de les explotacions agràries. L'incompliment d'aquestes obligacions determinarà l'anul·lació de les ajudes.  
Article 4  
Per a la contribució al cost de manteniment dels conreus es concediran crèdits subvencionats; la quantitat de crèdit que cal subvencionar es determinarà d'acord amb els següents barems per conreus: cítrics i fruiters en els quals calga replantar més del 20 per cent de l'arbratge, 1.000.000 PTA/ha; si la reposició d'arbres no arriba al 20 per cent, 500.000 PTA/ha; hortalisses i dacsa, 500.000 PTA/ha; altres conreus 200.000 PTA/ha; planters i ornamentals, 400 PTA/m2.  
Article 5  
Les bonificacions als préstecs que es formalitzen amb les entitats que s'adherisquen al conveni que se signarà amb la Conselleria d'Agricultura i Medi Ambient seran de 5 punts.  
Els préstecs tindran les característiques següents: quantia màxima de 4.000.000 de pessetes per peticionari; tipus d'interés constant com a màxim del 8 per cent; termini d'amortització de cinc anys amb un de manca; pagament d'interessos anual; quotes anuals constants d'amortització fetes efectives els dies 30 de novembre de 1998, 1999, 2000 i 2001.  
La bonificació dels interessos prevista en aquest decret per als anys 1997 a 2001 es pagarà en un únic pagament com a ajuda directa en quantia equivalent a la capitalització de l'import de la subvenció. Aquesta ajuda es canalitzarà a través de les entitats financeres i d'acord amb el conveni que se signe.  
Article 6  
Per a les explotacions que han subscrit una pòlissa d'assegurança dins del Pla d'Assegurances Agràries Combinades per a 1996, s'incrementarà en dos punts la bonificació d'interessos, i seran d'aplicació les altres característiques assenyalades en l'article 5.  
Article 7  
Es concedeixen ajudes per a la compra de cicatritzants i fungicides, utilitzats per prevenir la possible entrada d'infeccions a les plantacions. Els imports màxims de subvenció es recullen en l'annex d'aquest decret.  
Article 8  
Serà requisit necessari per a la concessió d'ajudes per a la reposició d'animals morts per causa directa de les pluges que se n'acredite la possessió per mitjà de document oficial.  
Les ajudes consistiran en una subvenció del 80 per cent de l'import de les pèrdues declarades per mitjà d'un certificat veterinari, la reposició de les quals siga justificada, i no podran superar les quantitats que figuren en l'annex d'aquest decret.  
Article 9  
L'ajuda per a la reparació de danys en infraestructura de les explotacions consistirà en el pagament del 30 per cent del pressupost que aproven els serveis tècnics de la Conselleria d'Agricultura i Medi Ambient, en tot cas amb un límit màxim de subvenció de 4.000.000 de pessetes per beneficiari.  
Article 10  
Les ajudes per a les cooperatives i SAT de comercialització prendran la forma de subvenció del 15 per cent de les despeses fixes de l'últim exercici relatives a despeses de personal fix, les cotitzacions a la Seguretat Social, els interessos i amortitzacions de crèdits per a inversió i impostos d'activitats econòmiques i de béns immobles, i es fixa, en tot cas, un límit màxim de subvenció de 4.000.000 de pessetes per petició.  
Article 11  
Els imports globals màxims de les subvencions que es concediran quedaran condicionats al crèdit pressupostari que amb aquest efecte s'habilite en els pressupostos de la Generalitat Valenciana per a 1997, i es publicaran mitjançant una ordre de la Conselleria d'Agricultura i Medi Ambient.  
Article 12  
Les sol·licituds d'ajuda es presentaran, mitjançant impressos que facilitarà la Conselleria d'Agricultura i Medi Ambient, a les oficines comarcals de la pròpia conselleria o en qualsevol dels llocs que es determinen en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini de 30 dies a partir de la data de publicació d'aquest decret en el Diari Oficial de la Generalitat Valenciana.  
S'hi acompanyarà fotocòpia compulsada del DNI o NIF i, segons els casos, declaració de danys, cèdula cadastral, factura proforma dels plançons que cal reposar, llibre d'explotació/cartilla ramadera actualitzada o pressupost de reparació de danys d'infraestructura.  
Article 13  
Es delega en la Direcció Territorial de València de la Conselleria d'Agricultura i Medi Ambient la resolució de concessió i pagament de les ajudes. Per a les concessions, el director territorial, després de l'informe previ dels directors de les oficines comarcals com a conseqüència de les visites d'inspecció, decidirà en cada cas si les quanties sol·licitades corresponen a les despeses reals per unitat de superfície o per unitat d'obra de reposició o de reparació. Les ajudes previstes seran incompatibles amb qualsevol altres que puguen dictar-se per a la mateixa finalitat.  
Per a les autoritzacions de pagament per reposició de plançons, cicatritzants i animals morts es presentaran les factures corresponents. Pel que fa a la reparació de danys per infraestructures, caldrà el certificat de l'oficina comarcal sobre la finalització de les obres aprovades.  
Article 14  
Si en el termini de sis mesos des de l'acabament del període de presentació de sol·licituds no s'ha dictat resolució expressa, s'entendrà desestimada.  
Disposició addicional  
Es consideraran subvencionables, des de la data en què siguen signats, els préstecs que es formalitzen amb data posterior a la de la publicació d'aquest decret i anterior a la de la signatura del conveni esmentat en l'article 5, sempre que les característiques del préstec s'ajusten a allò regulat i les entitats signants s'adherisquen després al conveni.  
Disposicions finals  
Primera  
Es faculta la consellera d'Agricultura i Medi Ambient per a la signatura del corresponent conveni i per a dictar les instruccions necessàries per al desenvolupament d'aquest Decret.  
Segona  
Aquest decret entrarà en vigor l'endemà de la publicació al Diari Oficial de la Generalitat Valenciana.  
Valencia, 25 d'octubre de 1996  
El president de la Generalitat Valenciana,  
Eduardo Zaplana Hernández-Soro  
La consellera de Agricultura y Medio Ambiente  
Maria àngels Ramón-Llin i Martínez  
Annex  
Imports màxims per a la compra de plançons  
Fins un màxim de 550 PTA en concepte d'ajuda al valor de la planta, inclosos arrancament i embalatge col·lectiu, i exclosos el suplement per embalatge individual, ports, regalies i IVA.  
Imports màximos per a la compra de fungicides i de cicatritzants  
Conreu Pessetes/hectàrea  
Cítrics 16.000  
Fruiters i ametlers 8.000  
Oliveres 4.000  
Imports màxims per a reposició d'animals morts  
Animal Pessetes/unitat  
Cap de boví 170.000  
Corder i cabrit 6.000  
Ruscos 15.000  
Truges reproductores 40.000  
Garrins 4.500  
Porcs d'engreixament fins 50 kg 10.000  
Porcs d'engreixament de més de 50 kg 16.000  
Polls d'engreixament 250  
Aus ponedores 1.000  
Conills d'engreixament 300  
Conilles reproductores 2.500  
èquids amb T.S.E. 200.000  
èquids de carn 70.000


Còpia Permalink ELI